Angelo Petre, student al Universității din București, noul Președinte al Consiliului Studenților CIVIS din octombrie 2022

Prezent, alături de delegația UB, în perioada 18-20 mai 2022 la evenimentul Global CIVIS Days 2022 găzduit de Universitatea Națională și Capodistriană din Atena, Angelo Petre, student al Facultății de Geografie a UB, a fost ales Chair of Managing Comittee în cadrul Consiliului Studenților CIVIS.
Principala structură de reprezentare a studenților din cadrul universităților membre CIVIS, Consiliului Studenților CIVIS (CIVIS Student Council) reprezintă organismul consultativ al studenților din cadrul universităților partenere CIVIS, reprezentând interesele tuturor studenților din cele zece universități membre. În cadrul acestui consiliu, fiecare universitate este reprezentată de patru studenți, de la diferite niveluri de studii, având ca scop întărirea legăturilor de comunicare și sprijin între guvernanța Alianței CIVIS și studenții universităților membre.
 „Îmi propun ca, începând cu noul mandat, să aducem și mai mult în prim-plan viziunea studenților, direct vizați de politice educaționale, feedback-ul și viziunea noastră fiind esențiale în co-crearea universității viitorului, a unui spațiu educațional internațional comun și dinamic din toate punctele de vedere”, a remarcat Angelo.
Fost olimpic internațional la disciplina geografie, Angelo Petre este, în prezent, student la Facultatea de Geografie a Universității din București, unde se specializează în geografie umană. Domeniile sale de interes vizează analiza gradului de accesibilitate spațială, în special la infrastructura educațională, analiza capitalului uman și foodscapes. Pe parcursul anilor de liceu și de facultate, Angelo a fost membru în cadrul European Geography Association, dar a participat și la mai multe programe de internship în cadrul Guvernului României și în învățământ, unde a fost, pentru o scurtă perioadă de timp, cadru didactic suplinitor.
Ce reprezintă Global CIVIS Days?
Global CIVIS Days reprezintă un prilej pentru comunitatea academică CIVIS să se întâlnească, să discute, să inoveze, dar și să sărbătorească. Ediția Global CIVIS Days găzduită de universitatea elenă a propus ca subiecte temele centrale ale Hub-ului CIVIS pe care universitatea din Grecia îl gestionează: societate, cultură și patrimoniu. 
La întâlnirile organizate în cadrul Global CIVIS Days 2022 au participat în total peste 30 de reprezentanți din partea Universității din București, cadre didactice, studenți și personal administrativ. Cele trei zile ale Global CIVIS Days 2022 de la Universitatea Națională și Capodistriană din Atena au inclus numeroase workshop-uri, conferințe, întâlniri de lucru și alte activități, organizate în trei formate principale.
[bookmark: _GoBack]Global CIVIS Days constituie principalul eveniment anual din cadrul CIVIS și aduce împreună studenți, cadre didactice, cercetători și alți angajați din universități, reprezentanți ai societății civile, gânditori, responsabili de politici publice și reprezentanți ai autorităților locale din toată Europa. Scopul este acela de a conecta comunități, de a discuta și dezvolta proiecte în comun de natură să contribuie la dezvoltarea Alianței CIVIS și de a identifica soluții inovative pentru provocări de natură societală.
Mai multe detalii cu privire la evenimentele găzduite de universitatea elenă pot fi accesate în știrile disponibile pe site-ul Universității din București aici și aici. În fiecare an, evenimentul este găzduit, prin rotație, de o altă universitate membră CIVIS. Mai multe detalii despre edițiile anterioare, găzduite de Universitatea din Stockholm și de Université libre de Bruxelles  sunt disponibile aici și aici.
Despre CIVIS, Universitatea Civică Europeană
Universitatea Civică Europeană CIVIS este o alianță academică ce reunește zece dintre cele mai importante universități din Europa: Aix-Marseille Université, National and Kapodistrian University of Athens, Universitatea din București, Université Libre de Bruxelles, Universidad Autónoma de Madrid, Sapienza Università di Roma, Stockholm University, Eberhard Karls Universität Tübingen, University of Glasgow și Paris Lodron Universität Salzburg. CIVIS reunește o comunitate de peste 470.000 de studenți și 68.000 de angajați, dintre care peste 30.000 sunt cadre universitare și cercetători.
Universitățile membre ale rețelei CIVIS se angajează să implementeze principiile statuate de procesul Bologna, în vederea integrării în procesul de creare a unei zone de învățământ european superior. Astfel, Universitatea Civică Europeană se conturează ca un spațiu al educaţiei responsabile şi inovative, al cercetării, al schimburilor culturale și al acțiunii cetățeneşti în Europa, de la Marea Baltică la Marea Mediterană, fiind mereu conectată la tot ce se întâmplă în lume, la cetățenii și instituțiile ei.




 
